Од почетка офанзиве до 26. маја, бригада је водила оштре, борбе с Првом немачком брдском дивизијом и затварала правце који из Платнице, Мораче и Таре изводе на Сињајевину. Учествовала је у противудару на Јаворку и код Будња, којим је тада задржан покушај продора 7. СС и делова 118. дивизије преко Мратиња ка долини Сутјеске. У борбама на Сутјесци водила је жестоке борбе на Трновачком јесену, Озрену и Љубином гробу. Десетог јуна је Друга чета њеног Трећег батаљона, у изузетно оштрој борби, одбила нападе вишеструко бројнијег непријатеља и осигурала једину стазу преко Зеленгоре, којом су прошли Врховни штаб, Друга и Седма дивизија и део рањеника. За овај подвиг чета је одликована Орденом заслуга за народ.